**Raha eraldamine Vabariigi Valitsuse reservi sihtotstarbelistest vahenditest seletuskiri**

2025 aasta 19.juuni Vabariigi Valitsuse istungi otsusega nähti Välisministeeriumi valitsemisalale Vabariigi Valitsuse reservi sihtotstarbelistesse vahenditesse ette 75 000 eurot, et toetada väliseestlaste suurüritust ESTO 2025 (Ülemaailmsed eesti kultuuripäevad ÜHESKOOS, 25. juuni – 3. juuli 2025 – Stockholm, Narva, Tallinn).

Üle maailma elab 120 000 Eesti kodanikku, aga see inimeste arv, kes end eestlasena identifitseerivad, on palju suurem. Üle ilma elav eestlaskond moodustab koos oma lähikondlastega üleilmse inimeste võrgustiku, kes tunnevad vähemal või suuremal määral kuuluvustunnet Eestiga. Selle kuuluvustunde teadlik hoidmine kasvatab piirideülest eestlust, mis omakorda kasvatab väikeriigi mõju.

ESTO ehk ülemaailmsed eesti kultuuripäevad on pika traditsiooniga väliseestlaste algatatud ülemaailmne eestlaste kogunemine, mis on aidanud välismaal hoida eestlaste kultuurilist identiteeti. Läbi aegade on toimunud 12 ESTOt, esimene ESTO toimus 1972. aastal Torontos.

Pärast Eesti iseseisvuse taastamist on ESTO jõudnud Tallinnasse 1996. ja 2019. aastal, sel aastal jõuab ESTO aga üsna erakordsena lisaks Stockholmile ja Tallinnale ka Narva.

Laulu- ja tantsupeo aastal ESTO Eestisse toomise eesmärk on siduda väliseestlaskond tugevamalt Kodu-Eestiga, värskendada kuuluvustunnet, aga viia üleilmse eestluse olemasolu teadvustamine ka siinsete eestlasteni. Seda väljendab ka ESTO seekordne moto „Üheskoos“.

Narva programmi on kaasatud kohalik kogukond. Narvalased astuvad koos väliseestlastega üles, et tuua esile eestluse ajalooline tähendus ja luua ühiseid tulevikuvõimalusi Ida Virumaale. Noorteprogrammi ettevalmistusse on varajases faasis kaasatud Ida-Virumaa noored, kes koos välismaal üles kasvanud  eakaaslastega viivad läbi noortekongressi "Mitmekeelsus avab uksed". Kongressi avab Eesti Vabariigi President, andes sellele sündmusele tugeva ja sümboolse tähenduse.

ESTO  erilise kohtumise taga on aastatepikkune töö ja sadu vabatahtlikke. Ülemaailmseid Eesti päevi toetavad väliseesti organisatsioonid, ÜEKN, Tallinna ja Narva linnavalitsused ning projektitaotluste kaudu üleilmse eestluse programm. Viimase populaarsuse tõttu, on ühele projektide antav summa vähene, ega kata mastaapse kaaluga ettevõtmisi.  Sel aastal on ka riigipoolne toetus jäänud kavandatust väiksemaks, mistõttu on mitmete tegevuste läbiviimine ESTO suurejoonelises programmis muutunud (aja)kriitiliseks.

ESTO programmi tegevused täidavad täiel määral Üleilmse eestluse tegevuskava 2022-2025 eesmärke.

Tuginedes eelnevale, taotleb Välisministeerium Vabariigi Valitsuse reservi sihtotstarbelistest vahenditest (Välispoliitika tulemusvaldkond, Välispoliitika programm) 75 000 eurot kuludeks, et toetada väliseestlaste suurüritust ESTO 2025.